b'\n_START_ARTICLE_\nMavesyre\n_START_PARAGRAPH_\nMavesyre er en kropsv\xc3\xa6ske, der dannes af celler i maves\xc3\xa6kkens v\xc3\xa6g. Den indeholder bl.a. saltsyre, kaliumklorid og natriumklorid. Mavesyrens pH ligger mellem 1,5 og 3,5. Andre celler i mavev\xc3\xa6ggen udskiller bikarbonat, der tjener til at regulere pH i mavesyren og en slim, der beskytter v\xc3\xa6ggen i maves\xc3\xa6kken._NEWLINE_Mavesyren fungerer som et tidligt led i ford\xc3\xb8jelsen, idet syren bidrager til at f\xc3\xa5 proteiner til at denaturere, lige som mavesyren indeholder proteinnedbrydende enzymer, der fungerer godt i det sure milj\xc3\xb8._NEWLINE_Mavesyren tjener ogs\xc3\xa5 til at dr\xc3\xa6be eller h\xc3\xa6mme en del bakterier og andre smittekim._NEWLINE_Mavesyren bliver neutraliseret i tolvfingertarmen af udskilt bikarbonat._NEWLINE_Udskillelsen af mavesyre reguleres delvist af individets forventning om at f\xc3\xa5 mad, delvist af tilstedev\xc3\xa6relsen af f\xc3\xb8de i maves\xc3\xa6kken og endelig af forekomsten af tarmindhold i tyndtarmen._NEWLINE_For megen mavesyre kan f\xc3\xb8re til ubehag og evt. i forbindelse med sv\xc3\xa6kkelse eller andre problemer af mavens \xc3\xb8verste lukkemuskel til \xe2\x80\x9dsure opst\xc3\xb8d\xe2\x80\x9d (refluks), hvor sm\xc3\xa5 m\xc3\xa6ngder mavesyre tr\xc3\xa6nger op i spiser\xc3\xb8ret. For megen mavesyre er dog ingen betingelse for \xe2\x80\x9dsure opst\xc3\xb8d\xe2\x80\x9d. For lidt mavesyre kan f\xc3\xb8re til ford\xc3\xb8jelsesbesv\xc3\xa6r og til \xc3\xb8get risiko for infektioner i ford\xc3\xb8jelseskanalen._NEWLINE_I mange \xc3\xa5r antog man, at mavesyren var hoved\xc3\xa5rsagen til udviklingen af maves\xc3\xa5r ved at angribe maves\xc3\xa6kkens v\xc3\xa6g i forbindelse med bl.a. stress, men det har siden 1982 v\xc3\xa6ret kendt, at maves\xc3\xa5r ofte skyldes infektion med bakterien Helicobacter pylori, omkring 60% af tilf\xc3\xa6ldene. Dog er bakterien mere udbredt end maves\xc3\xa5r. Faktisk \xc3\xb8ger for lidt mavesyre risikoen for infektion med bakterien. Lidelser som Zollinger\xe2\x80\x93Ellisons syndrom og hypercalc\xc3\xa6mi kan f\xc3\xb8re til megen mavesyre og evt. maves\xc3\xa5r.'